Amptenaar se skuldigbevinding aan rassisme verwelkomDie DA het die bevinding van ŉ tugverhoog verwelkom dat die hoof van die eThekwini-munisipaliteit se regs-en-voldoeningseenheid, Gideon Phungula, skuldig is aan rassisme, growwe oneerlikheid en haatspraak. Nicole Graham, DA-leier in eThekwini, het daarop aangedring dat Sipho Nzuza, stadsbestuurder, Phungula skors nadat ŉ opname bekom is van hoe hy Krish Kumar herhaaldelik ŉ “k**lie” noem. Graham het ook die voorval by die Menseregtekommissie aangemeld as ŉ skending van Kumar en ander Indiese amptenare van die stadsraad. “In die opname kan ook gehoor word hoe Phungula erken dat hy ŉ politieke aanstelling is en dat hy probeer het om ŉ ‘inskiklike’ prokureur aangestel te kry om ŉ amptenaar van aanvoerkettingbestuur se tugverhoor te behartig,” sê Graham. “Dié amptenaar is onder verdenking in die sogenaamde lemoensakskandaal, maar Phungula het gemeen sy moet om die ANC se onthalwe beskerm word.” Sy sê die manier waarop die skandaal gehanteer is, is “absoluut skandalig en die Phungula-opnames wys hoekom. Tenderprosedures is duidelik ondermyn om vriende en diegene wat ontvanklik is vir ANC-skendings te verryk”. Graham het gesê dis ondenkbaar dat die hoof van die regs-en-voldoeningseenheid so diep gekompromitteer kan word. Die DA dring daarop aan dat Phungula van sy amp onthef word weens sy skuldigbevinding. “Ons eis ook ŉ ondersoek na presies wie Phungula aangestel het en hoe die proses behartig is,” sê Graham. “Phungula se gedurige verwysing na ‘Mama’ in die uitgelekte opname dui op niemand anders nie as die burgemeester, Zandile Gumede.”